LIETUVOS BANKO VALDYBOS

N U T A R I M A S

DĖL Finansų maklerio įmonių ir valdymo įmonių visuomenei skelbiamos informacijos taisyklių patvirtinimo

2012 m. liepos 12 d. Nr. 03-160

Vilnius

Vadovaudamasi Lietuvos Respublikos Lietuvos banko įstatymo (Žin., 1994, Nr. 99-1957; 2001, Nr. 28-890; 2004, Nr. 28-869, Nr. 54-1830; 2009, Nr. 38-1441, Nr. 153-6895; 2011, Nr. 46-2158, Nr. 145-6812) 11 straipsnio 1 dalies 7 punktu, Lietuvos Respublikos finansų rinkos priežiūros sistemos pertvarkos įstatymo (Žin., 2011, Nr. 145-6811) 4 straipsnio 3 dalimi ir Lietuvos Respublikos kolektyvinio investavimo subjektų įstatymo pakeitimo įstatymo (Žin., 2012, Nr. 77-3977) 2 straipsnio 2 dalimi, Lietuvos banko valdyba n u t a r i a:

1. Patvirtinti Finansų maklerio įmonių ir valdymo įmonių visuomenei skelbiamos informacijos taisykles (pridedama).

2. Pripažinti netekusiais galios:

2.1. Lietuvos Respublikos vertybinių popierių komisijos 2007 m. kovo 22 d. nutarimą Nr. 1K-13 „Dėl Finansų maklerio įmonių ir valdymo įmonių visuomenei skelbiamos informacijos taisyklių patvirtinimo“ (Žin., 2007, Nr. 36-1352);

2.2. Lietuvos Respublikos vertybinių popierių komisijos 2009 m. kovo 5 d. nutarimą Nr. 1K-3 „Dėl Lietuvos Respublikos vertybinių popierių komisijos 2007 m. kovo 22 d. nutarimo Nr. 1K-13 „Dėl Finansų maklerio įmonių ir valdymo įmonių visuomenei skelbiamos informacijos taisyklių“ pakeitimo“ (Žin., 2009, Nr. 28-1135);

2.3. Lietuvos Respublikos vertybinių popierių komisijos 2009 m. gruodžio 23 d. nutarimą Nr. 1K-24 „Dėl Lietuvos Respublikos vertybinių popierių komisijos 2007 m. kovo 22 d. nutarimo Nr. 1K-13 „Dėl Finansų maklerio įmonių ir valdymo įmonių visuomenei skelbiamos informacijos taisyklių“ pakeitimo“ (Žin., 2009, Nr. 156-7073);

2.4. Lietuvos Respublikos vertybinių popierių komisijos 2011 m. gruodžio 7 d. nutarimą Nr. 1K-19 „Dėl Lietuvos Respublikos vertybinių popierių komisijos 2007 m. kovo 22 d. nutarimo Nr. 1K-13 „Dėl Finansų maklerio įmonių ir valdymo įmonių visuomenei skelbiamos informacijos taisyklių“ pakeitimo“ (Žin., 2011, Nr. 154-7343).

Valdybos pirmininkas	Vitas Vasiliauskas

PATVIRTINTA

Lietuvos banko valdybos

2012 m. liepos 12 d. nutarimu Nr. 03-160

FINANSŲ MAKLERIO ĮMONIŲ IR VALDYMO ĮMONIŲ VISUOMENEI SKELBIAMOS INFORMACIJOS TAISYKLĖS

I. BENDROSIOS NUOSTATOS

1. Finansų maklerio įmonių ir valdymo įmonių visuomenei skelbiamos informacijos taisyklės (toliau – Taisyklės) nustato bendruosius visuomenei skelbiamos informacijos reikalavimus, informacijos skelbimo būdus, periodiškumą bei turinio reikalavimus, susijusius su Vertybinių popierių komisijos ar Lietuvos banko išduotas licencijas turinčių finansų maklerio įmonių ir valdymo įmonių, taip pat kitoje valstybėje narėje licencijuotų finansų maklerio įmonių ir valdymo įmonių filialų, teikiančių paslaugas Lietuvos Respublikoje, veikla.

2. Taisyklėse nustatyti reikalavimai taikomi finansų maklerio įmonėms ir pagal Lietuvos Respublikos kolektyvinio investavimo subjektų įstatymą bei Papildomo savanoriško pensijų kaupimo įstatymą veikiančioms valdymo įmonėms (toliau – įmonė), taip pat kitoje valstybėje narėje licencijuotų finansų maklerio įmonių ir valdymo įmonių filialams, teikiantiems paslaugas Lietuvos Respublikoje (toliau – kitoje valstybėje narėje licencijuotos įmonės filialas, teikiantis paslaugas Lietuvos Respublikoje). Pagal Lietuvos Respublikos kolektyvinio investavimo subjektų įstatymą veikiančioms valdymo įmonėms, neturinčioms teisės valdyti finansinių priemonių portfelių, taikomi Taisyklių III skyriaus, IV skyriaus 15.2 papunkčio ir V skyriaus reikalavimai.

3. Taisyklių teisinis pagrindas – Lietuvos Respublikos finansinių priemonių rinkų įstatymo 20 straipsnis, Lietuvos Respublikos finansų įstaigų įstatymo 43 straipsnis, Lietuvos Respublikos kolektyvinio investavimo subjektų įstatymo 15 straipsnis ir Lietuvos Respublikos papildomo savanoriško pensijų kaupimo įstatymo 9 straipsnis.

4. Taisyklės skirtos įgyvendinti:

4.1. 2006 m. birželio 14 d. Europos Parlamento ir Tarybos direktyvos 2006/49/EB dėl investicinių įmonių ir kredito įstaigų kapitalo pakankamumo (nauja redakcija) (OL 2006 L 177, p. 201) 39 straipsnio reikalavimus;

4.2. 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo (nauja redakcija) (OL 2006 L 177, p. 1) su paskutiniais pakeitimais, padarytais 2010 m. lapkričio 24 d. Europos Parlamento ir Tarybos direktyva 2010/76/ES (OL 2010 L 329, p. 3), 145–149 straipsnių ir XII priedo reikalavimus.

II. BENDRIEJI SKELBTINOS INFORMACIJOS REIKALAVIMAI

5. Visuomenei skelbiama informacija turi atitikti tarptautinėje praktikoje pripažintus informacijos kokybės reikalavimus: svarbumo, patikimumo, palyginamumo, tikrumo ir teisingumo. Pagrindinis principas, kuriuo įmonė turi vadovautis skelbdama informaciją visuomenei, yra informacijos svarbumas. Informacija apie įmonės veiklą yra svarbi, jeigu jos neatskleidus, atskleidus neišsamiai arba neteisingai, informacijos vartotojas gali priimti neteisingus sprendimus.

6. Įmonė turi viešai skelbti Taisyklių III ir IV skyriuose nurodytą informaciją, vadovaudamasi įmonės nustatyta informacijos skelbimo visuomenei tvarka, kurioje turi būti apibrėžta:

6.1. kokia informacija apie įmonės veiklą yra laikoma svarbia;

6.2. kokia informacija apie įmonę yra laikoma konfidencialia ir jos atskleidimas galėtų pakenkti įmonės konkurencingumui;

6.3. kokių tikslų siekiama skelbiant visuomenei informaciją apie įmonės veiklą;

6.4. informacijos skelbimo periodiškumas ir operatyvumas;

6.5. kur informacija skelbiama;

6.6. kiti įmonei svarbūs klausimai.

7. Įmonė savo informacijos skelbimo visuomenei tvarkos nuostatuose turi numatyti būdą, kaip nustatyti, ar atskleidžiama informacija naudinga visuomenei, įskaitant jos tikrinimo dažnumą, taip pat būdą, kaip įvertinti, ar pateikiama informacija pakankamai aiškiai parodo rinkos dalyviams įmonės rizikos pobūdį. Kai įmonės informacija rizikos pobūdį rinkos dalyviams atskleidžia neišsamiai, įmonė turi pateikti daugiau reikiamos informacijos, kuri nėra konfidenciali.

8. Įmonė, atsižvelgdama į savo veiklos mastą ir sritį, dalyvavimą įvairiuose finansiniuose sektoriuose, tarptautinėse finansų rinkose, tarpuskaitos sistemose ir į kitus savo verslo ypatumus, pati nustato dalies ar visos informacijos atskleidimo dažniau kaip kartą per metus poreikį.

9. Įmonė turi teisę neatskleisti dalies Taisyklių IV skyriuje nurodytos informacijos, jeigu ji tenkina vieną iš nurodytų sąlygų:

9.1. informacija nėra svarbi;

9.2. informacijos paskelbimas pakenktų įmonės konkurencinei padėčiai;

9.3. informacija laikoma konfidencialia dėl įsipareigojimų klientams arba dėl kitų įpareigojančių ryšių.

10. Jeigu įmonė dėl Taisyklių 9 punkte nurodytų priežasčių neatskleidžia kurios nors Taisyklių IV skyriuje išvardytos informacijos, įmonė turi informuoti visuomenę, kokia informacija neatskleista, nurodyti neatskleidimo priežastį ir pateikti bendresnio pobūdžio informaciją.

III. INFORMACIJOS TURINYS IR SKELBIMO PERIODIŠKUMAS

11. Įmonė per 4 mėnesius nuo finansinių metų pabaigos savo interneto svetainėje privalo paskelbti:

11.1. visuotinio akcininkų susirinkimo patvirtintas metines finansines ataskaitas (balansą ir nebalansinę ataskaitą, pelno (nuostolių) ataskaitą, pinigų srautų ataskaitą, nuosavo kapitalo pokyčių ataskaitą, aiškinamąjį raštą);

11.2. metinį pranešimą;

11.3. auditoriaus išvadą;

11.4. informaciją, nurodytą Taisyklių IV skyriuje, parengtą pagal audito įmonės patikrintų metinių finansinių ataskaitų duomenis;

11.5. Informaciją, nurodytą Lietuvos banko valdybos 2012 m. liepos 12 d. nutarimu Nr. 03-166 patvirtintuose Finansų maklerio įmonių, valdymo įmonių ir investicinių bendrovių darbuotojų atlyginimų politikos reikalavimuose.

12. Jeigu įmonė yra patronuojanti įmonė, tai ji, be Taisyklių 11 punkte nurodytos informacijos, turi viešai paskelbti metines konsoliduotas finansinės grupės finansines ataskaitas, konsoliduotą metinį pranešimą kartu su auditoriaus išvada.

13. Kitoje valstybėje narėje licencijuotos įmonės filialas, teikiantis paslaugas Lietuvos Respublikoje, per 4 mėnesius nuo finansinių metų pabaigos savo interneto svetainėje turi paskelbti jį įsteigusios įmonės metines finansines ataskaitas kartu su auditoriaus išvada lietuvių arba tarptautinių finansų srityje vartojama kalba.

14. Jeigu kitoje valstybėje narėje licencijuota įmonė yra patronuojanti, tai jos filialas, teikiantis paslaugas Lietuvos Respublikoje, be Taisyklių 13 punkte nurodytos informacijos, per 4 mėnesius nuo finansinių metų pabaigos savo interneto svetainėje privalo paskelbti patronuojančiai įmonei priklausančios finansinės grupės konsoliduotas metines finansines ataskaitas kartu su auditoriaus išvada lietuvių arba tarptautinių finansų srityje vartojama kalba.

IV. INFORMACIJOS APIE KAPITALO PAKANKAMUMĄ SKELBIMAS

15. Įmonė turi atskleisti:

15.1. vidaus kapitalo pakankamumo vertinimo procesą, pagrindinius jo organizavimo principus, šio proceso metu nustatytas įmonei reikšmingas rizikos rūšis ir pasirinktus metodus, skirtus jos vidaus kapitalo pakankamumui vertinti, ir kitus aspektus, numatytus Vertybinių popierių komisijos 2007 m. kovo 22 d. nutarimu Nr. 1K-11 patvirtintose Finansų maklerio įmonių ir valdymo įmonių vidaus kapitalo pakankamumo vertinimo proceso taisyklėse;

15.2. Lietuvos banko valdybos 2012 m. liepos 12 d. nutarimu Nr. 03-168 patvirtintų Finansų maklerio įmonių ir valdymo įmonių kapitalo pakankamumo reikalavimų taisyklių 3 priedo 1 lentelę;

15.3. kapitalo poreikio, esant kredito ir gautinų sumų sumažėjimo, rinkos ir operacinei rizikai, nustatymo metodus;

15.4. informaciją apie kredito ir gautinų sumų sumažėjimo riziką:

15.4.1. pripažintų išorinių kredito rizikos vertinimo institucijų ir eksporto kredito agentūrų, kurių kredito rizikos vertinimus (reitingus) įmonė pasirinko naudoti nustatydama rizikos koeficientus, pavadinimus;

15.4.2. pozicijų grupes, kurioms taikomi išorinės kredito rizikos vertinimo institucijos ir eksporto kredito agentūros vertinimai;

15.4.3. pozicijų grupių pasiskirstymą pagal reikšmingas geografines teritorijas, ekonominės veiklos arba sandorio šalies rūšį, terminą, likusį iki sandorio galiojimo pabaigos;

15.4.4. informaciją apie pozicijas, kurios yra nuvertėjusios;

15.4.5. nuvertėjusių pozicijų, vertės koregavimų ir atidėjinių reikšmingų sumų pasiskirstymą pagal ekonominės veiklos, sandorio šalies ir geografines teritorijas;

15.5. informaciją apie į įmonės kapitalą įtrauktų subordinuotų paskolų terminus ir sąlygas;

15.6. Be Taisyklių IV skyriuje nustatytos informacijos, įmonė turi atskleisti kitą informaciją apie kredito ir gautinų sumų sumažėjimo riziką, rinkos riziką, operacinę riziką, didelių pozicijų riziką, pakeitimo vertybiniais popieriais pozicijas ir kitą svarbią informaciją, kaip tai nustatyta Lietuvos banko teisės aktuose, reglamentuojančiuose visuomenei skelbiamos informacijos reikalavimus.

V. BAIGIAMOSIOS NUOSTATOS

16. Jei įmonė ar kitoje valstybėje narėje licencijuotos įmonės filialas, teikiantis paslaugas Lietuvos Respublikoje, neturi savo interneto svetainės, tai Taisyklių reikalaujamą informaciją turi atskleisti kitose viešai prieinamose visuomenės informavimo priemonėse.

17. Taisyklių reikalaujama atskleisti informacija interneto svetainėje turi būti skelbiama ne mažiau kaip 5 metus.

18. Lietuvos bankas gali pareikalauti, kad įmonė:

18.1. dažniau nei kartą per metus skelbtų visą Taisyklių IV skyriuje nurodytą informaciją ar jos dalį;

18.2. skelbtų neatskleistą Taisyklių IV skyriuje nurodytą informaciją ar jos dalį.

_________________